EUROPSKA KOMISIJA Bruxelles, 6.9.2017. COM(2017) 465 final IZVJEŠĆE KOMISIJE EUROPSKOM PARLAMENTU, EUROPSKOM VIJEĆU I VIJEĆU

Petnaesto izvješću o premještanju i preseljenju





1Uvod U petnaestom izvješću o premještanju i preseljenju navode se hitne mjere koje još treba poduzeti kako bi se što prije iz Italije i Grčke premjestile sve prihvatljive osobe te kako bi se ispunili ciljevi preseljenja. Brzina premještanja i dalje je pozitivna uz prosječno 2 300 premještenih osoba mjesečno od veljače 2017., što potvrđuje da je premještanje tijekom 2017. znatno ubrzano jer su države članice premjestile tri i pol puta više osoba nego u istom razdoblju 2016. Ukupno je do 4. rujna 2017. premješteno više od 27 700 osoba (19 244 iz Grčke i 8 451 iz Italije). Međutim, nakon rekordnog broja premještanja u lipnju 2017. brzina premještanja smanjila se u srpnju i kolovozu. Unatoč pozivima Komisije da se nastavi i dodatno ubrza premještanje, posebice iz Italije, te da se ispuni obveza preuzeta na neformalnom sastanku Vijeća za pravosuđe i unutarnje poslove 6. srpnja 2017. da će se poduzeti svi potrebni koraci kako bi se zajamčilo da će iz Italije biti premještene sve prihvatljive osobe, tijekom ljeta iz Italije i Grčke premješteno je tek otprilike 4 400 osoba (pri čemu je iz Italije premještano u prosjeku 600 osoba mjesečno). U Italiji, koja je i dalje pod izrazitim pritiskom, još boravi znatan broj migranata koji ispunjavaju uvjete za premještanje. Eritrejci, koji su u Italiji na prvom mjestu među državljanima koji ispunjavaju uvjete za premještanje, 2017. su pristizali u relativno umjerenim brojevima. Od početka 2017. u Italiju je stiglo više od 5 600 Eritrejaca, uz njih 20 700 koji su stigli 2016., a na talijanske se obale iskrcalo i gotovo 2 000 Sirijaca. Budući da je postojeća brzina premještanja i dalje nedovoljna za premještanje svih prihvatljivih osoba, od ključne je važnosti da države članice sada ispune preuzete i pravne obveze te ulože znatno veći trud u premještanje iz Italije. To bi pomoglo ublažiti pritisak na preopterećene talijanske sustave za prihvat i azil. Kada je riječ o Grčkoj, stopa premještanja tijekom ljeta zadržala se na 1 700 osoba. Međutim, potreban je dodatan trud kako bi se premjestili svi prihvatljivi podnositelji zahtjeva. Do 4. rujna registrirane su 27 382 osobe za premještanje, a još treba premjestiti najmanje 2 800 osoba. Države članice trebale bi nastaviti raditi na stvarnom premještanju svih migranata koji ispunjavaju uvjete. Provedba Zaključaka Vijeća iz srpnja 2015. o preseljenju 22 504 osobe napreduje. Neke države članice s velikim preuzetim obvezama ispunile su te obveze i usredotočuju se na preseljenje u okviru Izjave EU-a i Turske. Države članice koje još nisu izvršile preseljenja ili su daleko od ostvarivanja svojega cilja trebale bi odmah uložiti veći trud. 2Premještanje Brzina premještanja i dalje raste uz prosječno 2 300 premještanja mjesečno od veljače 2017. Većina država članica redovito preuzima obveze i premješta migrante. Međutim, potreban je dodatan trud svih država članica premještanja da bi se osiguralo premještanje svih prihvatljivih osoba iz Italije i Grčke. Države članice koje još nisu popunile kvote za preseljenje trebale bi povećati svoje preuzete obveze i ubrzati zakašnjela premještanja. Sve države članice trebale bi nastaviti ispunjavati svoje obveze kako bi se svi podnositelji zahtjeva koji ispunjavaju uvjete premjestili iz Italije i Grčke. Kako je prije navedeno, Mađarska i Poljska jedine su države članice koje nisu premjestile ni jednu osobu, a Poljska nije preuzela ni jednu obvezu od 16. prosinca 2015. Nadalje, Češka od svibnja 2016. nije preuzela nove obveze, a od kolovoza 2016. nije premjestila ni jednu osobu. Te bi države odmah trebale početi preuzimati obveze i premještati migrante.

2.1. Grčka: potreban je dodatan trud za premještanje svih prihvatljivih podnositelja zahtjeva Do 4. rujna u okviru programa premještanja zahtjev su podnijele ukupno 27 382 osobe: njih 19 244 već su premještene, a 2 741 još čeka premještanje. Iako bi se do 26. rujna 2017. moglo registrirati još podnositelja zahtjeva za premještanje i neki od njih mogli bi biti isključeni iz programa premještanja, očekuje se da se ukupni broj osoba registriranih za premještanje neće znatno mijenjati. Konkretno, otprilike 1 500 do 2 000 osoba koje su isprva preusmjerene u dublinski postupak mogle biti vraćene u postupak premještanja, čime bi ukupan broj osoba koje još treba premjestiti mogao porasti na otprilike 4 700. Zbog toga je ključno da države članice nastave redovito preuzimati obveze. Kao što je prije navedeno, Malta i Latvija već su izvršile sva premještanja za koja su im dodijeljene obveze, a i Norveška je već ispunila svoje obveze. K tome, nakon provedbe premještanja planiranih za rujan Finska će premjestiti više od 90 % svojih preuzetih obveza, a Litva i Luksemburg više od 85 % preuzetih obveza. Uz to, Švedska, koja je tek počela s premještanjem u lipnju, premjestit će gotovo 70 % osoba koje su joj raspodijeljene. Međutim, unatoč objavi da namjerava početi premještati migrante iz Grčke, Austrija još nije službeno preuzela obveze; Komisija očekuje da će to učiniti što prije. U kolovozu je broj premještenih osoba iznosio gotovo 1 800. U završnoj fazi provedbe programa glavna su prepreka nedostatni kapaciteti nekih država članica premještanja za obradu zahtjeva za premještanje istom brzinom kojom se mjesečno preuzimaju obveze, kao i ograničeni kapaciteti za prihvat. Kako je već navedeno, glavne su posljedice nedostatnog kapaciteta za obradu zahtjeva kašnjenja u odgovorima i nemogućnost državnih sigurnosnih službi da provedu provjere, posebice kada države istodobno provode premještanje i preseljenje. Kako bi što je prije moguće premjestile sve prihvatljive osobe, države s najvećim brojem neriješenih predmeta (Njemačka, Francuska, Irska i Švicarska) trebale bi hitno ubrzati premještanje. Maloljetnici bez pratnje: nastavlja se dobar napredak Do 31. kolovoza premješteno je 420 od 586 maloljetnika bez pratnje koji ispunjavaju uvjete za premještanje. Iste države članice (Belgija, Njemačka, Irska, Nizozemska, Španjolska) nastavljaju nuditi mjesta za ovu kategoriju ranjivih podnositelja zahtjeva, što Komisija pozdravlja. Međutim, od presudne je važnosti da sve države članice prihvate zahtjeve za premještanje za ovu posebno ranjivu skupinu. Države članice potiču se da prema potrebi nastave osiguravati mjesta za premještanje registriranih maloljetnika odvojenih od obitelji i da izbjegavaju pretjerano ograničavajuće politike u odnosu na dokazivanje obiteljskih veza. Na temelju procjene najboljih interesa djeteta utvrđuje se prije svega treba li maloljetnika premjestiti, a zatim u koju državu članicu. Potrebne hitne mjere ·sve države članice trebale bi nastaviti preuzimati obveze prema potrebi kako bi se osiguralo da svi prihvatljivi podnositelji zahtjeva budu premješteni. K tome, države članice koje još nisu popunile svoje kvote trebale bi povećati svoje preuzete obveze i ubrzati premještanje svih prihvatljivih kandidata; ·Austrija bi u skladu sa svojom najavom trebala odmah početi preuzimati obveze i premještati iz Grčke; ·u ovoj završnoj fazi provedbe Njemačka, Francuska, Irska i Švicarska trebale bi uložiti dodatan trud u ubrzavanje premještanja; ·države članice trebale bi pokazati fleksibilnost pri premještanju maloljetnika odvojenih od obitelji i maloljetnika bez pratnje. 2.2. Italija: potreban je dodatan trud za premještanje svih prihvatljivih podnositelja zahtjeva Uzimajući u obzir sadašnji tempo (u srpnju premješteno samo 544 podnositelja zahtjeva, u kolovozu 467), jasno je da treba učiniti više na obje strane: identificirati i registrirati sve prihvatljive osobe koje su stigle 2017. (Italija) i brzo ih premjestiti (države članice premještanja).

Identifikacija i registracija za premještanje podnositelja zahtjeva pristiglih 2017.: potrebno je dodatno ubrzanje kako bi se premjestili svi prihvatljivi podnositelji zahtjeva Uz 20 700 podnositelja zahtjeva koji su stigli u Italiju 2016., dosad je tijekom 2017. u Italiju došlo otprilike 7 600 prihvatljivih podnositelja zahtjeva (većinom Eritrejaca i Sirijaca), od kojih je samo otprilike 4 000 registrirano za premještanje 2017., a ukupno 11 000 od pokretanja programa. Međutim, ta brzina identificiranja, registriranja i obrade predmeta Eritrejaca ne poklapa se s brzinom dolaska prihvatljivih podnositelja zahtjeva u Italiju. U tom pogledu Italija mora hitno poboljšati identifikaciju i registraciju svih pristiglih prihvatljivih podnositelja zahtjeva, kao i brzinu obrade predmeta kako bi se zahtjevi za premještanje mogli brže predavati državama članicama premještanja, odnosno čim države članice preuzmu obveze. U tom cilju Italija, uz potporu EASO-a, mora podići svijest o programu premještanja u lokalnim tijelima i centrima za prihvat, među ostalim osiguravanjem da potencijalni kandidati koji su trenutačno izvan talijanskog službenog sustava za prihvat budu brzo registrirani i uključeni u program premještanja. Trebalo bi što je više moguće iskoristiti informativnu kampanju EASO-a i EASO-vu telefonsku liniju za premještanje. Bliska suradnja talijanskih tijela i EASO-a ključan je preduvjet da se to postigne. EASO je spreman i povećati broj i aktivnu prisutnost svojih mobilnih timova kako bi dopro do svih potencijalno prihvatljivih podnositelja zahtjeva koji još nisu registrirani za premještanje i olakšao njihovu registraciju i obradu u okviru programa premještanja. Slijedom dopisa premijera Gentilonija od 14. kolovoza upućenog predsjedniku Junckeru, prvom potpredsjedniku Timmermansu i povjereniku Avramopoulosu, suradnju s EASO-m trebalo bi dodatno pojačati. Preuzete obveze i premještanja: države članice trebale bi ubrzati sve faze postupka; potrebno je preuzeti dodatne obveze kako bi se omogućilo brzo premještanje svih prihvatljivih podnositelja zahtjeva Komisija pozdravlja premještanje prvih 15 podnositelja zahtjeva iz Italije u Austriju i nedavno povećanje preuzetih obveza Francuske i Španjolske, koje sada treba pretvoriti u stvarna premještanja. Prvi zahtjevi za premještanje iz Italije u Slovačku trenutačno se obrađuju i Komisija očekuje da će prva premještanja biti provedena bez odgađanja. Njemačka i Švicarska trebale bi nastaviti smanjivati kašnjenje, uzimajući u obzir da neki lanjski zahtjevi za preseljenje još nisu riješeni. Nadalje, na poziv Italije, trebalo bi što je prije moguće sklopiti preostale bilateralne sporazume o dodatnim sigurnosnim razgovorima s dotičnim državama članicama kako bi se odmah moglo započeti s premještanjem u te države članice. U tom kontekstu Komisija pozdravlja nedavno preuzimanje obveza Estonije i očekuje da će ubrzo biti realizirana prva premještanja. Kako je navedeno u prethodnom izvješću, osobe pristigle do 26. rujna 2017. mogu se premještati unutar razumnog vremenskog roka poslije toga ako ispunjavaju potrebne uvjete. Zbog toga države članice trebaju prema potrebi nastaviti preuzimati dodatne obveze kako bi Italija mogla slati zahtjeve za premještanje i nakon toga datuma, čim prihvatljivi podnositelji zahtjeva budu registrirani i njihovi predmeti pripremljeni. Iako su preuzele dovoljan broj obveza, države članice (posebice Estonija i Slovačka) trebale bi izbjegavati pretjerano ograničavajuće preferencije kojima Italija gotovo da ne može udovoljiti. Nadalje, za jednostavnu i učinkovitu provedbu zadnje faze programa premještanja bit će ključni napredno planiranje i koordinacija država članica s velikim brojem mjesečnih obveza. Premještanje maloljetnika bez pratnje Od prvog premještanja maloljetnika bez pratnje u svibnju 2017. iz Italije je premješten 31 maloljetnik bez pratnje – 26 u Nizozemsku, dva u Belgiju, dva u Norvešku i jedan u Njemačku. Uz to, još je jedan predmet prihvaćen, državama članicama poslani su zahtjevi za 59 predmeta, za slanje je spremno više od 80 predmeta, a pripremaju se novi predmeti. Taj napredak rezultat je koordiniranog djelovanja tima Komisije u Italiji, talijanskih tijela i EASO-a. Prefekturama i policijskoj upravi (Questure) na Siciliji poslan je dvostrani sažetak s podrobnim opisom postupka premještanja maloljetnika bez pratnje. K tome, u policijskoj upravi na Siciliji djeluje putujući tim EASO-a. Taj je tim počeo raditi sredinom kolovoza i olakšava registriranje maloljetnika bez pratnje koji ispunjavaju uvjete za premještanje.

Kako brzina registriranja maloljetnika bez pratnje za premještanje raste, očekuje se da će u narednim tjednima biti registriran znatan broj maloljetnika bez pratnje. Stoga je i dalje ključno da talijanska tijela i države članice daju prednost zahtjevima povezanima s ranjivim osobama i maloljetnicima bez pratnje. Nadalje, neke bi države članice (Njemačka) trebale odustati od strogih preferencija u pogledu maloljetnika bez pratnje. Registriranje i premještanje maloljetnika bez pratnje koji su stigli u Italiju do 26. rujna nedugo nakon njihova dolaska može se postići samo uz potpunu potporu svih država članica u nadolazećim tjednima, uključujući i povećano preuzimanje obveza za maloljetnike bez pratnje. Potrebne hitne mjere: ·Italija mora ubrzati identificiranje i registriranje svih pristiglih prihvatljivih podnositelja zahtjeva, uključujući s pomoću EASO-ve informativne kampanje, kao i brzinu obrade predmeta za premještanje; ·treba bez odgađanja provesti prva preseljenja u Slovačku i Estoniju, a Njemačka i Švicarska trebaju nastaviti raditi na obrađivanju neriješenih zahtjeva za premještanje i poštovati rokove dogovorene u protokolu o premještanju; ·kako su samo Malta i Finska premjestile gotovo sve dodijeljene osobe iz Italije, sve druge države članice trebale bi nastaviti preuzimati obveze ili, ako je potrebno, povećati svoje preuzete obveze kako bi se premjestili svi prihvatljivi podnositelji zahtjeva; ·neke države članice (Estonija, Francuska, Slovačka) trebale bi izbjegavati pretjerano ograničavajuće preferencije, a države članice s velikim dodijeljenim brojem osoba trebale bi planirati unaprijed i pokazati fleksibilnost u pogledu logistike za premještanje; ·sve države članice trebale bi dati prednost zahtjevima koji se odnose na ranjive podnositelje zahtjeva, posebno maloljetnike bez pratnje, izbjegavati stroge preferencije (Njemačka) i nastaviti osiguravati mjesta za njih u svojim preuzetim obvezama. 3Preseljenje Provedba Zaključaka od 20. srpnja 2015. u tijeku je. Od dogovorenog preseljenja 22 504 osobe u okviru Zaključaka izvršeno je već više od 75 %. I dalje se uglavnom radi na preseljenju iz Turske u skladu s Izjavom EU-a i Turske od 18. ožujka 2016. Razlog je što su neke države s velikim kvotama već ispunile svoje obveze preseljenja u skladu sa Zaključcima ili će ih vrlo brzo ispuniti. Međutim, i dalje traje preseljenje iz drugih zemalja, uglavnom iz Jordana i Libanona. Na temelju Zaključaka od 20. srpnja 2015. do 4. rujna 2017. preseljeno je 17 305 osoba u 22 države (Belgiju, Češku, Dansku, Njemačku, Estoniju, Francusku, Island, Irsku, Italiju, Latviju, Lihtenštajn, Litvu, Luksemburg, Nizozemsku, Norvešku, Austriju, Portugal, Španjolsku, Finsku, Švedsku, Švicarsku i Ujedinjenu Kraljevinu). To uključuje trud koji države članice ulažu u preseljenje Sirijaca iz Turske u skladu s Izjavom EU-a i Turske. Od 4. travnja 2016. u okviru tog programa iz Turske su preseljena 8 834 Sirijca, uključujući 1 028 Sirijaca od prethodnog izvještajnog razdoblja. Broj svih preostalih obveza sada iznosi 20 687 Sirijaca. Preseljenja u skladu s Izjavom EU-a i Turske dosad su provedena u Austriju, Belgiju, Estoniju, Finsku, Francusku, Njemačku, Italiju, Latviju, Litvu, Luksemburg, Nizozemsku, Portugal, Rumunjsku, Španjolsku i Švedsku. Osim toga, Norveška je od 4. travnja 2016. dosad preselila 629 Sirijca iz Turske. Ukupni broj osoba preseljenih u okviru obaju programa EU-a od njihova pokretanja iznosi 22 518. Sedam država članica (Estonija, Finska, Njemačka, Irska, Nizozemska, Švedska i Ujedinjena Kraljevina) i tri pridružene zemlje (Island, Lihtenštajn i Švicarska) već su ispunile svoje obveze na temelju Zaključaka od 20 srpnja 2015. Devet država članica još nije preselilo migrante u okviru programa, a 13 država članica nije još preselilo ni jednu osobu na temelju Izjave EU-a i Turske. Međutim, neke od tih država članica pripremaju se za preseljenja na temelju tih programa. Malta je u srpnju provela misiju odabira u Turskoj, a očekuje se da će Cipar u narednim tjednima provesti operaciju preseljenja u skladu s Izjavom EU-a i Turske. Nadalje, Hrvatska je povećala broj preuzetih obveza u skladu s Izjavom EU-a i Turske s 30 na 150 osoba te namjerava provesti misiju provjere u Turskoj početkom listopada. Slovenija se obratila UNHCR-u i podnijela zahtjev za preseljenje 60 osoba u skladu s Izjavom EU-a i Turske. Ako ne ulože znatno veći trud, nije vjerojatno da će države članice s izrazitim neskladom između obveza preuzetih u skladu sa Zaključcima od 20. srpnja 2017. i stvarne provedbe ispuniti svoje obveze. Države članice koje provode preseljenja u skladu s Izjavom EU-a i Turske pripremaju daljnje operacije preseljenja, što uključuje organizaciju misija u Tursku radi obavljanja razgovora s kandidatima za preseljenje. Delegacija EU-a u Ankari i dalje UNHCR-u naglašava važnost slanja novih kandidata i državama članicama s manje preuzetih obveza. Usporedno s provedbom trenutačnih obveza u pogledu preseljenja iz Turske napreduju pregovori o standardnim operativnim postupcima za dobrovoljni humanitarni program prihvata s državama sudionicama i Turskom te je cilj dogovoriti te postupke što prije. Kako bi se osigurala stalna financijska potpora EU-a za preseljenje, Komisija je na 8. forumu o premještanju i preseljenju održanom 4. srpnja pozvala države članice da do 15. rujna 2017. dostave nove obveze preseljenja za 2018. godinu. To je financiranje dio redovitog preuzimanja obveza kojim se državama članicama omogućuje da se koriste financijskom potporom EU-a za preseljenje. Nastavak je to koordiniranog pristupa preseljenju na razini EU-a koji će se uzeti u obzir u budućem okviru Unije za preseljenje. I dalje se prednost daje preseljenju Sirijaca i drugih državljana trećih zemalja raseljenih zbog sukoba u Siriji iz Turske. Istodobno, s obzirom na ostala humanitarna pitanja, pitanja zaštite i upravljanja migracijama, države članice dodatno se pozivaju da presele osobe kojima je potrebna međunarodna zaštita iz Libanona i Jordana te iz Sjeverne Afrike i Roga Afrike. U skladu s akcijskim planom od 4. srpnja i u cilju spašavanja života, smanjenja migracijskog pritiska na Libiju i osiguranja alternativa za nezakonito daljnje kretanje prema EU-u, države članice posebno se pozivaju da se usredotoče barem na ograničeno preseljenje najranjivijih osoba iz Libije, Egipta, Nigera, Etiopije i Sudana. Za sada ukupni iznos izdvojen za preseljenje tijekom 2018. iznosi 377,5 milijuna EUR, čime se može financirati preseljenje najmanje 37 750 osoba kojima je potrebna međunarodna zaštita.